Jien nemmen li l-politika hija l-ħidma biex nibnu soċjetà aħjar, ambjent aħjar, Ewropa aħjar, dinja aħjar. Il-bidla għall-aħjar ma sseħħx għax jiddeċiedu xi kbarat, iżda tibda min-nies u mill-komunitajiet. Jien dejjem emmint dan bis-sħiħ u huwa għalhekk li dejjem għamilt l-almu tiegħi biex inkun attiv u kostruttiv fis-soċjetà ċivili u l-politika matul dawn l-aħħar 25 sena. Nixtieq li dawn l-elezzjonijiet ikunu opportunità biex titkompla din il-ħidma li għandha tirfed kull sforz jew kampanja politika. Sfortunatament, sa issa x'aktarx xbajtu bir-rigali, ix-xinxilli elettorali u s-slogans li ma jissarrfux fi proposti konkreti ta' politika. Jista' jkun li qed tistaqsu jekk il-liġi dwar il-finanzjament elettorali u l-protezzjoni tad-data hijiex fil-fatt qed titħares. Jista' jkun tixtiequ li l-politiċi li qed jitolbu l-vot tagħkom ikunu dejjem attivi fuq livell lokali, jew qed tistaqsu jekk l-attiviżmu tagħhom jiddependix sempliċiment fuq il-ħatriet elettorali. Fl-aħħar mill-aħħar, inti, il-votant, ser tiddeċiedi lil min se tivvota, u dan hu dritt li ħadd ma jista' jeħodulek. L-uniku suġġeriment tiegħi, jekk tippermettili, huwa li tħares lejn dak li l-kandidati u l-partiti rispettivi qiegħdin joffrulek fil-fatt. Li tħares lejn is-sustanza, mhux lejn il-propaganda. Li tqis min jista' jiġġieled għall-interessi tiegħek bl-aħjar mod mingħajr ma jkun fil-but ta' ħadd. Bħala kandidat f'isem il-Partit Nazzjonalista, jien kburi li jien kommess mal-manifest elettorali tiegħu li tfassal u ġie approvat permezz tal-istrutturi demokratiċi tal-partit u li jieħu impenji ċari b'rabta mal-identità, is-solidarjetà u l-ġid tas-soċjetà. Jitkellem dwar soċjetà li jimpurtaha u jagħmel proposti konkreti dwar pagi deċenti, edukazzjoni ta' kwalità, il-kura tas-saħħa pubblika, l-ambjent, il-kwalità tal-ħajja, il-migrazzjoni, il-governanza, id-drittijiet tal-bniedem u d-demokrazija. Ippubblikajt ukoll il-wegħdiet u l-impenji tiegħi msejsin fuq l-esperjenza tiegħi bħala soċjologu, kunsillier lokali u attivist li jemmen fi tfassil ta' politika bbażat fuq l-evidenza, konsultazzjoni fuq livell lokali, il-ġustizzja soċjali u s-sostenibbiltà ambjentali. Fost l-impenji ewlenin tiegħi hemm dawn li ġejjin: Li nibqa' ħieles minn donaturi minn wara l-kwinti. Li nleħħen it-tħassib ta' persuni ta' kull età – tfal, żgħażagħ u anzjani – u ta' kull ġeneru. Monitoraġġ u azzjoni aħjar kontra x-xogħol prekarju inkluż permezz ta' portal online tal-UE li jirreġistra l-impjiegi fil-pajjiżi kollha tal-UE biex jiġi żgurat li jħarsu l-leġiżlazzjoni nazzjonali. Il-Valutazzjonijiet tal-Impatt Ambjentali għandhom iqisu l-impatti kumulattivi fuq il-lokalitajiet. L-azzjoni klimatika għandha tiġi integrata fl-aspetti kollha tat-tfassil tal-politika. Jiżdied il-monitoraġġ tad-direttivi ambjentali. Bidla għal trasport aktar nadif. L-UE għandha tagħraf id-dgħufijiet, ir-riskji u l-opportunitajiet ekonomiċi tal-gżejjer żgħar. Ser naħdem biex niżgura li jitqiesu r-realtajiet tal-industrija fil-gżejjer żgħar. Drittijiet aktar b'saħħithom għall-ħaddiema u l-pensjonanti madwar l-Unjoni. Id-dikjarazzjoni ta' Jum Ewropew għan-Nanniet biex jiżdied l-apprezzament għal ħidmiethom. Tista' taqra il-71 wiegħda u impenn tiegħi f'din il-ħolqa https://mikes-beat.blogspot.com/2019/05/wegdiet-u-proposti-gall-parlament.html . Matul dawn il-25 sena ta' impenn kont attivist ewlieni f'bosta kampanji li rnexxew: is-sħubija fl-Unjoni Ewropea, il-ħarsien ta' art agrikola minn żvilupp mhux sostenibbli, il-ħarsien tal-istipendji, l-introduzzjoni tad-divorzju u d-drittijiet LGBTIQ, il-waqfien ta' bosta proposti ta' żvilupp mhux sostenibbli u l-organizzazzjoni tal-ikbar protesti tas-soċjetà ċivili fl-istorja reċenti ta' Malta: is-sejħa biex iż-Żonqor jitħares mill-iżvilupp u s-sejħa għall-ġustizzja wara l-qtil ta' Daphne Caruana Galizia. Jekk niġi elett fil-Parlament Ewropew inwiegħed li nżomm dan l-attiviżmu ħaj u nkun pont bejn in-nies u l-istituzzjonijiet Ewropej. L-għażla f'idejk. Il-Parlament Ewropew huwa l-istituzzjoni li tirrappre żenta direttament liċ-ċittadini tal-Unjoni Ewropea, li jtellgħu l-membri tagħha. Huwa faċli li ninsew li dan hu l-punt ewlieni ta' dawn l-elezzjonijiet, qalb l-istorbju ta' din il-kampanja twila. Huwa biss meta kull persuna li tgħix fl-UE tkun tassew qiegħda tinstema' li l-Parlament Ewropew ikun qiegħed jaqdi l-iskop tiegħu. Bħala kandidat għall-Parlament Ewropew, inwiegħed li ser nagħmel l-almu tiegħi, kif ilni nagħmel għal dawn l-aħħar 25 sena, biex nisma' lin-nies kollha fil-komunitajiet tagħna: iż-żgħażagħ, l-adulti u l-pensjonanti, in-nies ta' ġeneri u sesswalitajiet differenti, nies ta' kull klassi soċjali u ambjent, il-ħaddiema, in-nies qiegħda, dawk b'xogħlijiet prekarji, dawk li għaddejjin minn faqar, mard, solitudni u sfidi oħrajn. Inwiegħed li ser insejjes il-ħidma tiegħi bħala membru tal-Parlament Ewropew fuq l-evidenza li niġbor mis-soċjetà, Bħala soċjologu u attivist għandi l-għodda kollha meħtieġa biex nagħmel dan. Inwiegħed li niġġieled il-problemi reali – niġġieled għal arja u baħar nodfa, għal spazji miftuħa fin-natura, għall-ġustizzja klimatika, għall-ħarsien tal-bijodiversità u l-ekosistemi mhedda tagħna, għall-ħarsien tal-ġejjieni tat-tfal tagħna, għall-ġustizzja soċjali, għad-drittijiet tal-ħaddiema u s-sostenibbiltà, għad-dinjità tal-ifqar u l-aktar dgħajfa fil-komunitajiet tagħna, għas-sikurezza ta' dawk li jfittxu protezzjoni u jsibu ruħhom fil-periklu. Inwiegħed li nkun il-leħen ta' dawk li jixtiequ jilħqu l-aspirazzjonijiet tagħhom u li jixtiequ jaraw soċjetà tassew meritokratika lil hinn mill-piki tribali. Inwiegħed li nistinka biex l-isfidi partikolari tagħna bħala stat li huwa gżira żgħira jinftiehmu u jiġu rikonoxxuti fl-UE, filwaqt li niżgura li Malta ssir leħen Ewropew għall-gżejjer żgħar madwar id-dinja. Nista nagħmel dan biss billi nkun attiv kemm f'Malta, b'komunikazzjoni kontinwa man-nies kollha tal-komunitajiet tagħna, u fi Brussell, fejn ser inleħħen it-tħassib tiegħek, u niżgura li jitqies fil-proċess tat-tfassil ta' liġijiet. Nista' nagħmel dan biss jekk nibqa', kif dejjem kont, ħieles minn donaturi minn wara l-kwinti. Il-Parlament Ewropew huwa istituzzjoni mibnija fuq id-djalogu u l-kompromess, fuq l-għarfien li jeħtieġ li nisimgħu l-fehmiet tal-oħrajn b'moħħ miftuħ u b'rispett, filwaqt li bi ħsieb nibnu fuq dak li jgħaqqadna. Għal din ir-raġuni, inwiegħed li nkun il-kandidat għal dawk li jirriflettu u li jirrispettaw lill-oħrajn. Kultant l-Unjoni Ewropea tidher qisha labirint burokratiku, mimlija difetti. Madankollu, fl-aħħar mill-aħħar l-Unjoni Ewropea hija qawwa għas-sewwa fid-dinja u f'ħajjitna, xi ħaġa li aħna l-Maltin iġġilidna għaliha b'tant passjoni 15-il sena ilu. Inwiegħed li naħdem bis-sħiħ biex dan it-tajjeb jinħass mill-persuni kollha minn kull ambjent, fosthom dawk li huma mwarrbin u minsijin. Inwiegħed li nitħabat sabiex l-Unjoni Ewropea tagħmel differenza f'ħajjitna lkoll. Dan l-artiklu deher fil-Mument, 12 ta' Mejju 2019 F'din il-kampanja twila għall-Parlament Ewropew, komplejt bil-ħidma tiegħi favur l-ambjent u l-ġustizzja soċjali, bħal m'għamilt f'dawn l-aħħar ħamsa u għoxrin sena. Dwar l-ambjent, ktibt lill-Kummissjoni Ewropea dwar il-mod kif il-gvern qiegħed juża flusna biex jagħti l-art bl-irħis lill-iżviluppaturi kbar tad-DB f'Pembroke. Issa faqqas ukoll il-każ Corinthia, u bħal ma dejjem għamilt, u mhux biss fi żmien l-elezzjoni, ser nibqa' attiv biex l-art tagħna ma tintilifx. Malta mhijiex għal bejgħ. Dwar l-enerġija , żvelajt kif, minkejja l-pompa, il-gvern ċaħħad lil Għawdex minn fondi Ewropej għal enerġija nadifa, fejn lanqas biss indenja ruħu japplika għal fondi speċifiċi għal gżejjer bħal Għawdex. Dwar il- ġustizzja soċjali , ktibt lill-Kummissjoni Ewropea dwar is-serq fil-kontijiet tad-dawl u l-ilma. Logħba noli mal-Kummissjoni u l-awtoritajiet Maltin, iżda ftit tal-ġranet ilu l-Ombudsman qalli li lest jinvestiga l-kontijiet li tibagħtulu. Din hija l-politika 'on the ground'. Politika viċin in-nies dejjem, u mhux biss fi żmien l-elezzjoni. Dwar id- drittijet tal-bniedem , ktibt lill-Kummissjoni Ewropea dwar it-teknoloġija li jrid juża l-Gvern biex ikollu dettalji privati tagħna. Każ ta' 'Big brother is watching you'. Il-Kummissjoni tatni raġun u qalet li l-Gvern ma jistax jaqbad u jdaħħal din it-tip ta' teknoloġija bl-addoċċ. Għalhekk qed niġri wara l-gvern biex ikun trasparenti. Fil-Parlament Ewropew inżid dan it-tip ta' attiviżmu f'isem il-Maltin u l-Għawdxin ta' rieda tajba. Għax jien nemmen f'Ewropa li hi viċin tiegħek, viċin il-gżejjer żgħar, u mhux Ewropa tal-elites maqtugħa min-nies. Għażiż qarrej, forsi xbajt minn politika mixtrija. Forsi xbajt tara lil Malta tinbiegħ biċ-ċiċri biex igawdu l-ftit. Forsi xbajt tara lil min jgħum fil-liri filwaqt li oħrajn bilkemm ilaħħqu. Forsi xbajt tara saltna ta' konkos li qed teqred l-ambjent u l-wirt tagħna. Bħal ma dejjem kont, u mhux biss fi żmien l-elezzjoni, ser nibqa' nitkellem favur il-ħaddiema, il-pensjonanti, iż-żgħażagħ, in-negozjanti, il-klassi medja, l-uffiċjali taċ-ċivil, l-edukaturi u dawk kollha ta' rieda tajba. Ser nibqa' nitkellem favur l-ambjent u l-ġustizzja soċjali. Ser nibqgħu naħdmu flimkien għal pajjiżna. Għalhekk, i nt li tħossok minsi jistħoqqlok vuċi. Inwiegħdek li l-vuċi tiegħek tinstema', dejjem, u mhux biss fl-elezzjoni. Dan l-artiklu deher fil-Mument, 5 ta' Mejju 2019 F'dan il-vlog għal The Malta Independent nispjega kif beħsiebni nkun il-vuċi taż-żgħażagħ jekk niġi elett fil-parlament Ewropew. Tista' tara l-filmat minn dan il-link:
Feedback re Social Impact Assessment public consutation The standard you walk past is the standard you accept – Michael Briguglio 71 proposals - Michael Briguglio Video - #ProtestVote - #Briguglio 71 proposta - Michael Briguglio 
 
 Inwiegħed li nkun leħnek – Michael Briguglio 
 
 I pledge to be your voice – Michael Briguglio 
 
 Always, not only at election time - Michael Briguglio 
 
 Dejjem, mhux biss fi żmien l-elezzjoni – Michael Briguglio 
 
 Pledges and Proposals for MEP - Michael Briguglio 
 
 Wegħdiet u proposti għall-Parlament Ewropew - Michael Briguglio 
 
 Filmat: Żgħażagħ 👍🇲🇹✊ 
 
 Grandparents' recognition - Michael Briguglio